અઠવાડિયા બાદ મુહૂર્ત જોવામાં આવે છે અને પંદર દિવસ પછી કુણાલ અને રાજેશ્વરીની સગાઈ નક્કી થાય છે. રાજેશ્વરી અને એનો આખો પરિવાર ખૂબ જ ખુશ હોય છે. રાજેશ્વરી મોડી રાત સુધી કુણાલ સાથે વાતો કરતી હોય છે ! એક રાત્રે રાજેશ્વરી કુણાલ સાથે વાતો કરતી હોય છે ત્યારે મયંકનો મેસેજ આવે છે. મયંક રાજેશ્વરી સાથે કૉલેજમાં ભણતો હતો અને બન્ને ખૂબ જ સારા મિત્રો હતાં. મયંક રાજેશ્વરીને પૂછે છે,શું ચાલે છે ? રાજેશ્વરી કહે છે, મારી સગાઈ છે આવતા અઠવાડિયે…! મયંકે કહ્યું, અરે…વાહ. આમ મયંક અને રાજેશ્વરી વાત વળગી જાય છે. કુણાલ મેસેજ પર મેસેજ કરતો હોય છે પણ રાજેશ્વરી ઓનલાઈન હોવા છતાં રીપ્લાય નથી આપતી. થોડીવાર બાદ કુણાલનો કોલ આવે છે અને કહે છે, રાજેશ્વરી કેમ રીપ્લાય નહોતી આપતી ? રાજેશ્વરી ખોટું બોલે છે અને કહે છે, સૉરી કુણાલ હું વોશરૂમમાં હતી. સ્વાભાવિક વાત છે કે રાજેશ્વરી કુણાલને એમ કહે કે હું મારા મિત્ર સાથે વાત કરતી હતી તો કુણાલને ખોટું લાગે અને રાજેશ્વરી કુણાલને ખુશ રાખવા માંગતી હતી. બીજા દિવસે પણ જ્યારે રાજેશ્વરી અને કુણાલ વાતો કરતાં હોય છે અને ત્યારે મયંકનો મેસેજ આવે છે અને રાજેશ્વરી મયંક સાથે વાત વળગી જાય છે ! આવું સતત ત્રણ દિવસ સુધી ચાલે છે અને કુણાલ અને રાજેશ્વરીનો ઝઘડો થઈ જાય છે ! રાજેશ્વરી કુણાલની માફી માંગે છે અને મયંક સાથે વાત કરવાનું બંધ કરી દે છે. દરરોજ કુણાલ સાથે જ રાજેશ્વરી વાત કરતી હોય છે. મયંક દરરોજ રાત્રે રાજેશ્વરીને મેસેજ કરે છે પણ રાજેશ્વરી રીપ્લાય નથી આપતી અને એક દિવસ સાંજે મયંકનો ફૉન આવે છે. મયંક રાજેશ્વરીના ગામમાં આવવાનો હતો અને એ રાજેશ્વરીને મળવા માંગતો હતો. રાજેશ્વરી મયંકનો મળવા માટે તૈયાર થઈ જાય છે. મયંક ત્રણ દિવસ પછી રાજેશ્વરીને મળવા આવવાનો હતો. ઘરમાં બધા જ લોકો સગાઈની તૈયારીમાં વ્યસ્ત હતાં. ત્રણ દિવસ બાદ મયંક રાજેશ્વરીને મળવા માટે આવે છે અને બંને શહેરના એક કેફેમાં મળે છે. રાજેશ્વરી મયંક સાથે ઘણી વાતો કરે છે અને મયંક પણ રાજેશ્વરી સાથે ખુશ હોય છે. બન્ને કેફેમાં મળ્યાં બાદ છુટા પડે છે અને રાજેશ્વરી એના ઘરે જાય છે. રાજેશ્વરી ઘરે હોય છે ત્યારે કુણાલના પપ્પાનો ફૉન આવે છે અને રાજેશ્વરીના પપ્પા બોલે છે, બોલો બોલો…..વેવાઈ કેવી ચાલે છે તૈયારી….! કુણાલના પપ્પા કહે છે, તમારી દીકરીને જ ખબર કે કેવી તૈયારી ચાલે ! રાજેશ્વરીના પપ્પાએ કહ્યું, મને કંઈ સમજાયું નહીં ! કુણાલના પપ્પા કહે છે, તમારી દીકરી તમારાથી છુપાઈને કોઈ છોકરાને મળવા માટે કેફેમાં જાય છે તો એ તો સારી તૈયારી કરે છે ને સગાઈની ! રાજેશ્વરીના પપ્પા કહે છે, તમારાથી વેવાઈ કંઈ ભૂલ થતી હશે, એવું ના હોય ! કુણાલના પપ્પા કહે છે, જે પણ હોય હું આ સગાઈને અત્યારે જ તોડી દઉં છું. કુણાલના પપ્પા ફોન કાપી નાંખે છે અને રાજેશ્વરીને ગુસ્સામાં પૂછે છે, તું કોઈને મળવા ગઈ હતી ? રાજેશ્વરી કહે છે, પપ્પા, મયંક મારો જૂનો મિત્ર છે. આ સાંભળતા જ રાજેશ્વરીના પપ્પા રાજેશ્વરીને લાફો મારે છે ! રાજેશ્વરી રડતાં રડતાં કહે છે, પપ્પા મારી એક વાત તો સાંભળો ! રાજેશ્વરીના પપ્પા કહે છે, મારે તારી એકપણ વાત નથી સાંભળવી !